

**ข่าวประชาสัมพันธ์**

**เปิดแล้ว มหกรรมของดี ราคาถูก ส่งท้ายปี ยกทัพสินค้าดีจากผู้ผลิตกว่า 400 รายทั่วประเทศมาให้ช้อป 16 วันเต็ม ในงาน “สุดยอด SME ส่งสุข ส่งท้าย ส่งความประทับใจตลาดคลองผดุงกรุงเกษม 2560” ตั้งแต่ 12-27 ธันวาคมนี้ คาดเงินสะพัดไม่ต่ำกว่า 50 ล้านบาท**

**ห้ามพลาด...สุดยอดของดีราคาถูก จากSMEs และ Otop ทั่วไทย จัดเต็มโปรโมชั่นสุดคุ้ม SMEsนาทีถูก ส่งความสุขลดค่าครองชีพประชาชน เช่น ไข่ไก่ 3 แผง 100 บาท ไข่เค็ม 5 ฟอง 20 บาท น้ำมันปาล์ม 2 ขวด 50 บาท กระดาษทิชชู 8 ม้วน 50 บาท จำหน่ายเหรียญกษาปณ์ที่ระลึกวาระต่างๆจากกรมธนารักษ์ จำหน่ายกระเช้าของขวัญราคาพิเศษ บริการห่อของขวัญฟรี ฝึกอาชีพฟรีจากหน่วยงานต่างๆ มุมความรู้เพื่อให้คำปรึกษาด้านเงินทุน บริการสินเชื่อโปรโมชั่น 7-1-0 อนุมัติด่วนภายใน 7 วัน เบิกจ่ายฉับไวใน 1 วัน ค่าธรรมเนียม 0 บาท ร่วมประมูลของดีมีคุณค่า นำรายได้สมทบ รพ.ทหารผ่านศึก เปิดรับสมัครร่วมงานกับ SME Development Bank โดยจะคัดเลือกเบื้องต้นภายในงานทันที และสินค้าราคาถูกๆพิเศษจากผู้ประกอบการขนมาลดราคาส่งท้ายปี ก่อนจะส่งมอบพื้นที่คืนให้แก่ทำเนียบรัฐบาล**

(12 ธันวาคม 2560 ) **นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง เป็นประธานเปิดงาน** “สุดยอด SME ส่งสุข ส่งท้าย ส่งความประทับใจตลาดคลองผดุงกรุงเกษม 2560” ตลาดนัดของดีจากทั่วถิ่นไทย สุดยอดสินค้าคุณภาพในราคาสุดพิเศษ ตลอด 16 วันเต็ม

**นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง** ประธานในพิธี กล่าวว่า ตลาดคลองผดุงกรุงเกษม เป็นนโยบายจาก พล.อ.ประยุทธ์ จันทร์โอชา นายกรัฐมนตรี ดำเนินงานโครงการตลาดคลองผดุงกรุงเกษม มีเป้าหมายเพื่อสร้างโอกาสให้เกษตรกรและผู้ประกอบการรายย่อยได้มีแหล่งจำหน่ายสินค้าเชื่อมโยงการตลาดจากผู้ผลิตสู่ผู้บริโภคโดยตรง และที่สำคัญยังเป็นการอนุรักษ์และสืบสานมรดกของแผ่นดินจากท้องถิ่นให้กลับมามีคุณค่า รักษาภูมิปัญญาท้องถิ่น ช่วยสร้างงาน สร้างรายได้สู่ชุมชนอย่างยั่งยืนผ่านตลาดคลองผดุงกรุงเกษม ตลาดริมคลองวิถีไทย โดยจัดมาตั้งแต่ปี 2558 จนถึงปัจจุบัน จัดมาแล้ว 37ครั้งผลัดเปลี่ยนหมุนเวียนเจ้าภาพมีหน่วยงานทั้งภาครัฐและเอกชนต่างๆ รวม 24 หน่วยงาน และครั้งนี้ครั้งที่ 38 มอบหมายให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME Development Bank) เป็นเจ้าภาพจัดงาน ภายใต้ชื่อ “สุดยอด SME ส่งสุข ส่งท้าย ส่งความประทับใจตลาดคลองผดุงกรุงเกษม 2560”

นายวิสุทธิ์กล่าวเสริมว่า ตลาดคลองผดุงกรุงเกษม พิเศษกว่าตลาดนัดทั่วไปที่นอกเหนือจากการจำหน่ายสินค้าดี ของเด็ดของดังทั่วไทยแล้ว ตลาดนี้ยังเป็นตัวกลางกระจายสินค้า เพิ่มคุณค่าทำให้เป็นที่รู้จักของตลาดในวงกว้าง เกิดการต่อยอดทางธุรกิจ ช่วยกระตุ้นเศรษฐกิจฐานราก ผลักดันเป็นตลาดชุมชนสำหรับเกษตรกรผู้ประกอบการรายย่อย ทั้งกลุ่มเกษตรกร วิสาหกิจชุมชน และเอสเอ็มอี ได้มีแหล่งจำหน่ายสินค้า ตามนโยบายสร้างรายได้จากฐานราก หรือ Local Economy ดังนั้น งาน“ สุดยอด SME ส่งสุข ส่งท้าย ส่งความประทับใจตลาดคลองผดุงกรุงเกษม 2560” นับเป็นโอกาสดีส่งท้ายปีของพี่น้องประชาชนจะได้พบกับสินค้าดี โดดเด่น หลากหลายในพื้นที่ทั่วประเทศมาให้เลือกซื้อโดยไม่ต้องเดินทางไปถึงแหล่งผลิต

**นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (SME Development Bank)** กล่าวต่อว่า สำหรับการจัดงาน “สุดยอด SMEs ส่งสุข ส่งท้าย ส่งความประทับใจ ตลาดคลองผดุงกรุงเกษม 2560” โดย SME Development Bank คาดจะมีผู้เที่ยวงาน 8,000-10,000 คนต่อวัน หรือกว่า 1 แสนคนตลอดการจัดงาน คาดก่อให้เกิดเงินสะพัดภายในงานไม่ต่ำกว่า 50 ล้านบาท และที่สำคัญถือเป็นการกระจายรายได้ถึงมือผู้ผลิตโดยตรง

ภายในงาน รวบรวมสินค้าดีมีมาตรฐานจากผู้ประกอบการที่มีศักยภาพทั่วประเทศกว่า 400 ราย ทั้งเอสเอ็มอี โอทอป กลุ่มเกษตรกร ผู้ประกอบการรายย่อย วิสาหกิจชุมชน และท่องเที่ยวชุมชน แบ่งรูปแบบการจัดงานเป็น 2 สัปดาห์ คือ **สัปดาห์ที่ 1 ตั้งแต่วันที่ 12-18 ธันวาคม 2560 ใช้รูปแบบ “SMEs สินค้าดี 4.0 ท่องเที่ยวชุมชน”** รวบรวมสินค้ามาตรฐานเยี่ยม มีนวัตกรรมจากเอสเอ็มอี โอทอป และธุรกิจเกี่ยวเนื่องกับการท่องเที่ยวชุมชน เช่น แพคเกจท่องเที่ยวไทยปี 2561 สินค้าที่ระลึกจากท้องถิ่น เป็นต้น และใน**สัปดาห์ที่ 2 ตั้งแต่วันที่ 19-27 ธันวาคม 2560 ใช้รูปแบบ “ของดี ของดัง ของขวัญปีใหม่”** คัดสรรสินค้าคุณภาพดีเหมาะซื้อหาเป็นของขวัญในเทศกาลส่งท้ายปีเก่าต้อนรับปีใหม่

นอกจากนั้น ยังมีกิจกรรมมอบความสุขแก่ผู้มาเที่ยวงานอีกมากมาย เช่น ช่วง SMEsนาทีถูก นำสินค้าจากผู้ประกอบการที่มาบูธขายราคาพิเศษ ช่วงส่งความสุขลดค่าครองชีพ เช่น ไข่ไก่ 3 แผง 100 บาท ไข่เค็ม 5 ฟอง 20 บาท น้ำมันปาล์ม 2 ขวด 50 บาท และกระดาษทิชชู 8 ม้วน 50 บาท จำหน่ายเหรียญกษาปณ์ที่ระลึกวาระต่างๆจากกรมธนารักษ์ จำหน่ายกระเช้าของขวัญราคาพิเศษ บริการห่อของขวัญฟรี ฝึกอาชีพฟรีจากหน่วยงานต่างๆ มีมุมความรู้เพื่อให้คำปรึกษาด้านเงินทุน บริการสินเชื่อโปรโมชั่น 7-1-0 อนุมัติด่วนภายใน 7 วัน เบิกจ่ายฉับไวใน 1 วัน ค่าธรรมเนียม 0 บาท ร่วมประมูลของดีมีคุณค่า นำรายได้สมทบ รพ.ทหารผ่านศึก และพิเศษสุด เปิดรับสมัครร่วมงานกับ SME Development Bank โดยจะมีการคัดเลือกเบื้องต้นภายในงานทันที

“งาน ‘สุดยอด SMEs ส่งสุข ส่งท้าย ส่งความประทับใจ ตลาดคลองผดุงกรุงเกษม 2560’ คือ ตลาดนัดส่งความสุขให้คนไทยส่งท้ายปี ชม ชิม ช้อบ ของดี สินค้าคุณภาพเด่นทั่วไทย จัดระหว่างวันที่ 12-27 ธันวาคมนี้ ขอเชิญชวนพี่น้องชาวไทยมาเที่ยวตลาดคลองผดุงกรุงเกษม ข้างทำเนียบรัฐบาล จับจ่ายสินค้าคุณภาพดี ราคาบ้านๆเป็นของขวัญ ของฝาก มอบแทนใจให้กันและกันในเทศกาลปีใหม่นี้” นายมงคล กล่าวทิ้งท้าย

-----------------------------------------------------------------------------------------------------------------------------------------------------------------------------------------

ข้อมูลเพิ่มเติมติดต่อ : นางอุบลรัตน์ ค่าแพง ผู้อำนวยการฝ่ายส่งเสริมการตลาด ลูกค้าสัมพันธ์และกิจกรรมเพื่อสังคม

 โทร. 085-980-7861,02-265-4404